
Полиелейная Утреня (приходская)
«Бог Господь»
Тропарь блж. Ксении Петербургской, глас 7
Нищету́ Христо́ву возлюби́вши,/ безсме́ртныя трапе́зы ны́не наслажда́ешися,/ безу́мием мни́мым безу́мие ми́ра обличи́вши,/ смире́нием кре́стным си́лу Бо́жию восприя́ла еси́,/ сего́ ра́ди дар чудоде́йственныя по́мощи стяжа́вшая,/ Ксе́ние блаже́нная, моли́ Христа́ Бо́га// изба́витися нам от вся́каго зла покая́нием. (Дважды)
Сла́ва Отцу́, и Сы́ну, и Свято́му Ду́ху, и ны́не, и при́сно, и во ве́ки веко́в. Ами́нь.
Я́ко на́шего воскресе́ния сокро́вище, / на Тя наде́ющияся, Всепе́тая, / от ро́ва и глубины́ прегреше́ний возведи́, / Ты бо пови́нныя греху́ спасла́ еси́, / ро́ждшая Спасе́ние на́ше: / Я́же пре́жде рождества́ Де́ва, и в рождестве́ Де́ва, // и по рождестве́ па́ки пребыва́еши Де́ва.
Величание
Лик: Велича́ем тя,/ свята́я блаже́нная ма́ти Ксе́ние,/ и чтим святу́ю па́мять твою́,/ ты бо мо́лиши о нас// Христа́ Бо́га на́шего.
Стих: Терпя́, потерпе́х Го́спода, и внят ми, и услы́ша моли́тву мою́.
Стих:  Поста́ви на ка́мени но́зе мои́ и испра́ви стопы́ моя́. Величание.
Стих:  Се удали́хся, бе́гая, и водвори́хся в пусты́ни. Величание.
Стих:  Уподо́бихся нея́сыти пусты́нней. Величание.
Лик: Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в, ами́нь. Аллилу́ия, аллилу́ия, аллилу́ия, сла́ва Тебе́, Бо́же. (Дважды)
Чтение Евангелия
Диакон: Во́нмем. Прему́дрость. Во́нмем.
Прокимен прп. Евфи́мия Великаго, иеромонаха
Диакон: Прокимен, глас 4: Пра́ведницы во ве́ки живу́т, / и в Го́споде мзда их.
Лик: Глас 4: Пра́ведницы во ве́ки живу́т, / и в Го́споде мзда их.
Диакон: Стих: Наде́ющиися Нань разуме́ют и́стину, и ве́рнии в любви́ пребу́дут Ему́.
Лик: Пра́ведницы во ве́ки живу́т, / и в Го́споде мзда их.
Диакон: Пра́ведницы во ве́ки живу́т, 
Лик:  и в Го́споде мзда их.
Диакон: Го́споду помо́лимся.
Лик: Го́споди, поми́луй.
Молитва перед чтением Евангелия
Священник: Я́ко свят еси́, Бо́же наш, и во святы́х почива́еши, и Тебе́ сла́ву возсыла́ем. Отцу́ и Сы́ну и Свято́му Ду́ху, ны́не и при́сно и во ве́ки веко́в.
Лик: Ами́нь.
Диакон: Вся́кое дыха́ние / да хва́лит Го́спода.
Лик: Вся́кое дыха́ние/ да хва́лит Го́спода.
Диакон: Хвали́те Бо́га во святы́х Его́, хвали́те Его́ в утверже́нии си́лы Его́.
Лик: Вся́кое дыха́ние/ да хва́лит Го́спода.
Диакон: Вся́кое дыха́ние
Лик: да хва́лит Го́спода.
Диакон: И о сподо́битися нам слы́шанию свята́го Ева́нгелия Го́спода Бо́га мо́лим.
Лик: Го́споди, поми́луй (трижды).
Диакон: Прему́дрость, про́сти! Услы́шим свята́го Ева́нгелия.
Священник: Мир всем.
Лик: И ду́хови твоему́.
Диакон: От Матфе́я свята́го Ева́нгелия чте́ние.
Лик: Сла́ва Тебе́, Го́споди, сла́ва Тебе́.
Священник: Во́нмем.
Евангелие от Матфея, зачало 43. Четверток 4-я недели. (Мф.11:27-30)
Рече́ Госпо́дь Свои́м ученико́м: вся Мне предана́ суть Oтце́м Мои́м, и никто́же зна́ет Сы́на, то́кмо Oте́ц, ни Oтца́ кто зна́ет, то́кмо Сын, и ему́же а́ще во́лит Сын откры́ти. Прииди́те ко Мне вси тружда́ющиися и обремене́ннии, и Аз упоко́ю вы. Возми́те и́го Мое́ на себе́, и научи́теся от Мене́, я́ко кро́ток есмь и смире́н се́рдцем, и обря́щете поко́й душа́м ва́шим. И́го бо Мое́ бла́го, и бре́мя Мое́ легко́ есть.
Лик: Сла́ва Тебе́, Го́споди, сла́ва Тебе́.
Стихиры по 50 псалме
Лик: Глас 6: Сла́ва Отцу́, и Сы́ну, и Свято́му Ду́ху.
Моли́твами блаженной Ксении, / Ми́лостиве, очи́сти // мно́жества согреше́ний на́ших.
Лик: И ны́не, и при́сно, и во ве́ки веко́в. Ами́нь.
Моли́твами Богоро́дицы, / Ми́лостиве, очи́сти // мно́жества согреше́ний на́ших.
Таже, глас 6: Поми́луй мя, Бо́же, / по вели́цей ми́лости Твое́й / и по мно́жеству щедро́т Твои́х // очи́сти беззако́ние мое́.
Глас 6: Житие́ твое́, я́ко со́лнце,/ сердца́ ве́рных озари́/ и мно́гия к покая́нию приведе́./ Те́мже и нас све́том невече́рним просвети́,/ ма́ти Ксе́ние,// всечестну́ю па́мять твою́ почита́ющих.
Канон
Песнь 1
Кано́н моле́бный Пресвяте́й Богоро́дице. Глас 8.
Ирмос, глас 8: Во́ду проше́д я́ко су́шу,/ и еги́петскаго зла́ избежа́в,/ изра́ильтянин вопия́ше:// Изба́вителю и Бо́гу на́шему пои́м.
Сретенская катавасия. Глас 3.
Ирмос, глас 3: Су́шу глубороди́тельную зе́млю/ со́лнце наше́ствова иногда́:/ я́ко стена́ бо, огусте́ обапо́лы вода́/ лю́дем пешемореходя́щим и Богоуго́дно пою́щим:// пои́м Го́сподеви, сла́вно бо просла́вися.
Песнь 3
Кано́н моле́бный Пресвяте́й Богоро́дице. Глас 8..
Ирмос, глас 8: Небе́снаго кру́га Верхотво́рче Го́споди,/ и Це́ркве Зижди́телю,/ Ты́ мене́ утверди́ в любви́ Твое́й,/ жела́ний кра́ю, ве́рных утвержде́ние,// Еди́не Человеколю́бче.
Сретенская катавасия. Глас 3.
Ирмос, глас 3: Утвержде́ние на Тя наде́ющихся,/ утверди́, Го́споди, Це́рковь,/ ю́же стяжа́л еси́// Честно́ю Твое́ю Кро́вию.
Песнь 4
Кано́н моле́бный Пресвяте́й Богоро́дице. Глас 8..
Ирмос, глас 8: Услы́шах, Го́споди,/ смотре́ния Твоего́ та́инство:/ разуме́х дела́ Твоя́,// и просла́вих Твое́ Божество́.
Сретенская катавасия. Глас 3.
Ирмос, глас 3: Покры́ла есть Небеса́ доброде́тель Твоя́, Христе́:/ из Киво́та бо проше́д святы́ни, Твоея́ Нетле́нныя Ма́тере,/ в хра́ме Сла́вы Твоея́ яви́лся еси́,/ я́ко Младе́нец руконоси́мь,// и испо́лнишася вся Твоего́ хвале́ния.
Песнь 5
Кано́н моле́бный Пресвяте́й Богоро́дице. Глас 8..
Ирмос, глас 8: Просвети́ на́с повеле́нии Твои́ми, Го́споди,/ и мы́шцею Твое́ю высо́кою// Тво́й ми́р пода́ждь на́м, Человеколю́бче.
Сретенская катавасия. Глас 3.
Ирмос, глас 3: Я́ко ви́де Иса́ия обра́зно/ на Престо́ле превознесе́на Бо́га,/ от А́нгел Сла́вы дориноси́ма,/ о, окая́нный, – вопия́ше, – аз!/ прови́дех бо воплоща́ема Бо́га,/ Све́та Невече́рня,// и ми́ром влады́чествующа.
Песнь 6
Кано́н моле́бный Пресвяте́й Богоро́дице. Глас 8..
Ирмос, глас 8: Моли́тву пролию́ ко Го́споду,/ и Тому́ возвещу́ печа́ли моя́,/ я́ко зо́л душа́ моя́ испо́лнися,/ и живо́т мо́й а́ду прибли́жися,/ и молю́ся я́ко Ио́на:// от тли́, Бо́же, возведи́ мя.
Сретенская катавасия. Глас 3.
Ирмос, глас 3: Возопи́ к Тебе́, ви́дев ста́рец очи́ма спасе́ние,/ е́же лю́дем прии́де от Бо́га:// Христе́, Ты – Бог мой.
Песнь 7
Кано́н моле́бный Пресвяте́й Богоро́дице. Глас 8..
Ирмос, глас 8: От Иуде́и доше́дше о́троцы/ в Вавило́не иногда́,/ ве́рою Тро́ическою пла́мень пе́щный попра́ша, пою́ще:// отце́в Бо́же, благослове́н еси́.
Сретенская катавасия. Глас 3.
Ирмос, глас 3: Тебе́, во огни́ ороси́вшаго/ о́троки Богосло́вившия/ и в Де́ву нетле́нну все́льшагося,/ Бо́га Сло́ва пои́м, благоче́стно пою́ще:// благослове́н Бог оте́ц на́ших.
Песнь 8
Кано́н моле́бный Пресвяте́й Богоро́дице. Глас 8..
Ирмос, глас 8: Царя́ Небе́снаго,/ Его́же пою́т во́и а́нгельстии,// хвали́те и превозноси́те во вся́ ве́ки.
Сретенская катавасия. Глас 3.
Ирмос, глас 3: Нестерпи́мому огню́ соедини́вшеся,/ Богоче́стия предстоя́ще, ю́ноши,/ пла́менем же неврежде́ни, Боже́ственную песнь поя́ху:/ благослови́те, вся дела́ Госпо́дня, Го́спода// и превозноси́те во вся ве́ки.
Песнь 9
Кано́н моле́бный Пресвяте́й Богоро́дице. Глас 8..
Ирмос, глас 8: Вои́стинну Богоро́дицу/ Тя́ испове́дуем/ спасе́ннии Тобо́ю, Де́во Чи́стая,// с безпло́тными ли́ки Тя́ велича́юще.
Сретенская катавасия. Глас 3.
Ирмос, глас 3: В зако́не се́ни и писа́ний/ о́браз ви́дим, ве́рнии:/ всяк му́жеский пол, ложесна́ разверза́я,/ свят Бо́гу./ Тем Перворожде́нное Сло́во/ Отца́ Безнача́льна,/ Сы́на, первородя́щася Ма́терию неискусому́жно,// велича́ем.
Стихиры на хвалитех
Канонарх: Глас 2, Вся́кое дыха́ние да хва́лит Го́спода.
Вся́кое дыха́ние да хва́лит Го́спода./ Хвали́те Го́спода с Небе́с,/ хвали́те Его́ в вы́шних.// Тебе́ подоба́ет песнь Бо́гу.
Хвали́те Его́, вси Ангели Его́,/ хвали́те Его́, вся Си́лы Его́.// Тебе́ подоба́ет песнь Бо́гу.
блж. Ксении Петербургской на 4, глас 2
Стих: На 4: Хвали́те Его́ на силах Его, /
 хвали́те Его́ по мно́жеству вели́чествия Его́.
Неисчерпа́ема есть благода́ть,/ ю́же от Христа́ прия́ла еси́, блаже́нная,/ те́мже и мо́щи твоя́ Боже́ственною си́лою непреста́нно де́йствуют чудесы́,/ к ни́мже притека́ющии и и́мя твое́ с ве́рою призыва́ющии/ от неисце́льных боле́зней исцеля́ются./ Ея́же моли́твами, Го́споди,/ и нас душе́вных и теле́сных страсте́й свободи́,// я́ко Человеколю́бец.
Стих: Хвали́те Его́ во гла́се тру́бнем, /
хвали́те Его́ во псалти́ри и гу́слех.
Неисчерпа́ема есть благода́ть,/ ю́же от Христа́ прия́ла еси́, блаже́нная,/ те́мже и мо́щи твоя́ Боже́ственною си́лою непреста́нно де́йствуют чудесы́,/ к ни́мже притека́ющии и и́мя твое́ с ве́рою призыва́ющии/ от неисце́льных боле́зней исцеля́ются./ Ея́же моли́твами, Го́споди,/ и нас душе́вных и теле́сных страсте́й свободи́,// я́ко Человеколю́бец.
Стих: Хвали́те Его́ в тимпа́не и ли́це, /
хвали́те Его́ во стру́нах и орга́не.
В по́двизех стра́нствия твоего́/ привлекла́ еси́ мно́гия ду́ши ко спасе́нию,/ сего́ ра́ди Христо́с, нас ра́ди стра́нствовавый/ и не имы́й где главу́ приклони́ти,/ зна́меньми и чудесы́ пресла́вными и́стинно тя украси́,// стра́ннице блаже́нная.
Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния. /
Вся́кое дыха́ние да хва́лит Го́спода.
Доброде́тели твоя́, богому́драя Ксе́ние,/ к ве́ре обраща́ют сердца́./ Кто бо, слы́ша безме́рное твое́ смире́ние и терпе́ние, не удиви́тся?/ Еще́ же ко всем кро́тость и незло́бие,/ скорбя́щим ми́лование и су́щим в беда́х ско́рое поможе́ние,/ пла́вающим немяте́жное приста́нище/ и путеше́ствующим благо́е поспеше́ние,/ вся боголе́пно предваря́еши, досточу́дная,/ и ны́не неувяда́емым венце́м уве́нчана еси́ от руки́ Вседержи́теля Бо́га,// Его́же моли́ спасти́ся душа́м на́шим.
Сла́ва, глас 8:
Сла́ва Отцу́, и Сы́ну, и Свято́му Ду́ху.
Днесь град свята́го Петра́/ просвеща́ется, ма́ти Ксе́ние, твои́ми заря́ми,/ и святы́й храм Бо́жия Ма́тере Смоле́нския,/ цветы́ украша́ем,/ вопие́т ти, уго́днице Христо́ва:/ не преста́й моли́тися о всех,// пра́зднующих любо́вию святу́ю па́мять твою́.
И ны́не, глас 8:
И ны́не, и при́сно, и во ве́ки веко́в. Ами́нь.
Влады́чице, приими́ моли́твы раб Твои́х / и изба́ви нас // от вся́кия ну́жды и печа́ли.
Тропари в конец Утрени
Тропарь блж. Ксении Петербургской, глас 7
Нищету́ Христо́ву возлюби́вши,/ безсме́ртныя трапе́зы ны́не наслажда́ешися,/ безу́мием мни́мым безу́мие ми́ра обличи́вши,/ смире́нием кре́стным си́лу Бо́жию восприя́ла еси́,/ сего́ ра́ди дар чудоде́йственныя по́мощи стяжа́вшая,/ Ксе́ние блаже́нная, моли́ Христа́ Бо́га// изба́витися нам от вся́каго зла покая́нием.
Сла́ва Отцу́, и Сы́ну, и Свято́му Ду́ху, и ны́не, и при́сно, и во ве́ки веко́в. Ами́нь.
Я́ко на́шего воскресе́ния сокро́вище, / на Тя наде́ющияся, Всепе́тая, / от ро́ва и глубины́ прегреше́ний возведи́, / Ты бо пови́нныя греху́ спасла́ еси́, / ро́ждшая Спасе́ние на́ше: / Я́же пре́жде рождества́ Де́ва, и в рождестве́ Де́ва, // и по рождестве́ па́ки пребыва́еши Де́ва.
1-й час
Тропарь блж. Ксении Петербургской, глас 7
Нищету́ Христо́ву возлюби́вши,/ безсме́ртныя трапе́зы ны́не наслажда́ешися,/ безу́мием мни́мым безу́мие ми́ра обличи́вши,/ смире́нием кре́стным си́лу Бо́жию восприя́ла еси́,/ сего́ ра́ди дар чудоде́йственныя по́мощи стяжа́вшая,/ Ксе́ние блаже́нная, моли́ Христа́ Бо́га/ изба́витися нам от вся́каго зла покая́нием.
Кондак блж. Ксении Петербургской, глас 3
Днесь све́тло лику́ет град свята́го Петра́,/ я́ко мно́жество скорбя́щих обрета́ют утеше́ние,/ на твоя́ моли́твы наде́ющеся,/ Ксе́ние всеблаже́нная,/ ты бо еси́ гра́ду сему́ похвала́ и утвержде́ние.

